Title: ประกาศกรมการขนส่งทางบก เรื่อง อุปกรณ์ เครื่องมือเครื่องใช้ที่จำเป็นหรือที่ใช้สำหรับป้องกันอันตราย เมื่อมีอุบัติเหตุหรือเหตุฉุกเฉินเกิดขึ้น พ.ศ. 2559

ประกาศกรมการขนส่งทางบก

ประกาศกรมการขนส่งทางบก
เรื่อง อุปกรณ์
เครื่องมือเครื่องใช้ที่จำเป็นหรือที่ใช้สำหรับป้องกันอันตราย
เมื่อมีอุบัติเหตุหรือเหตุฉุกเฉินเกิดขึ้น
พ.ศ. ๒๕๕๙

โดยที่กฎกระทรวงความปลอดภัยในการขนส่งวัตถุอันตรายทางถนน
พ.ศ. ๒๕๕๘ กำหนดให้ผู้ได้รับใบอนุญาตประกอบการขนส่งด้วยรถที่ใช้ในการขนส่งสัตว์หรือสิ่งของที่นำไปใช้ในการขนส่งวัตถุอันตรายต้องจัดให้มีอุปกรณ์
เครื่องมือเครื่องใช้ที่จำเป็นหรือที่ใช้สำหรับป้องกันอันตรายเมื่อมีอุบัติเหตุหรือเหตุฉุกเฉินเกิดขึ้น
เพื่อให้การขนส่งวัตถุอันตรายทางถนนของผู้ประกอบการขนส่งทั้งในประเทศและระหว่างประเทศเป็นไปด้วยความปลอดภัย
และเป็นไปตามความตกลงระหว่างประเทศด้านการขนส่งสินค้าอันตรายที่ประเทศไทยเป็นภาคี
ได้แก่ กรอบความตกลงอาเซียนว่าด้วยการอำนวยความสะดวกในการขนส่งสินค้าผ่านแดน (ASEAN Framework Agreement on the Facilitation of Goods in Transit) กรอบความตกลงอาเซียนว่าด้วยการอำนวยความสะดวกในการขนส่งข้ามแดน
(ASEAN Framework Agreement on the Facilitation of Inter-State Transport) และความตกลงว่าด้วยการขนส่งข้ามพรมแดนในอนุภูมิภาคลุ่มแม่น้ำโขง (GMS Cross - Border Transport Agreement) ซึ่งสอดคล้องกับความตกลงว่าด้วยการขนส่งสินค้าอันตรายระหว่างประเทศทางถนนของคณะกรรมาธิการเศรษฐกิจยุโรปแห่งสหประชาชาติ
(European Agreement Concerning the International Carriage of Dangerous Goods by Road (ADR)) อาศัยอำนาจตามความในข้อ ๓ (๒) ของกฎกระทรวงความปลอดภัยในการขนส่งวัตถุอันตรายทางถนน
พ.ศ. ๒๕๕๘
อธิบดีกรมการขนส่งทางบกออกประกาศกำหนดคุณลักษณะของอุปกรณ์และเครื่องมือเครื่องใช้ที่จำเป็นหรือที่ใช้สำหรับป้องกันอันตรายเมื่อมีอุบัติเหตุหรือเหตุฉุกเฉินเกิดขึ้นไว้ดังต่อไปนี้

ข้อ
๑  ในประกาศนี้
ผู้ได้รับใบอนุญาตประกอบการขนส่ง หมายถึง
ผู้ซึ่งได้รับใบอนุญาตประกอบการขนส่งประเภทการขนส่งไม่ประจำทางหรือการขนส่งส่วนบุคคล
ด้วยรถที่ใช้ในการขนส่งสัตว์หรือสิ่งของที่นำไปใช้ในการขนส่งวัตถุอันตราย
ทั้งการขนส่งภายในประเทศและระหว่างประเทศ
หน่วยขนส่ง (Transport Unit) หมายถึง รถบรรทุกหนึ่งคัน หรือรถลากจูงและรถพ่วง หรือรถกึ่งพ่วงที่ต่อพ่วงกัน
วัตถุอันตราย หมายถึง
วัตถุอันตรายตามประเภทที่กำหนดไว้ในประกาศกรมการขนส่งทางบก เรื่อง
กำหนดประเภทหรือชนิดและลักษณะการบรรทุกวัตถุอันตรายที่ผู้ขับรถต้องได้รับใบอนุญาตเป็นผู้ขับรถ
ชนิดที่ ๔

ข้อ
๒  ผู้ได้รับใบอนุญาตประกอบการขนส่งต้องจัดให้มีอุปกรณ์
เครื่องมือเครื่องใช้ที่จำเป็นหรือที่ใช้สำหรับป้องกันอันตรายเมื่อมีอุบัติเหตุหรือเหตุฉุกเฉินเกิดขึ้น
ดังต่อไปนี้
(๑)
อุปกรณ์ เครื่องมือเครื่องใช้ที่ต้องจัดให้มีไว้ประจำหน่วยขนส่งดังนี้
(ก)
ลิ่มขัดล้อที่ทำด้วยวัสดุที่มีความแข็งแรง ทนทาน
มีขนาดเหมาะสมกับน้ำหนักรวมสูงสุดของรถ และกับเส้นผ่านศูนย์กลางของยางล้อรถ
ซึ่งสามารถทำให้รถไม่เลื่อนไหลขณะจอดรถ จำนวน ๑ ชิ้น ต่อรถหนึ่งคัน
(ข)
อุปกรณ์เตือนภัยที่วางตั้งได้เอง เช่น
กรวยสะท้อนแสง สามเหลี่ยมสะท้อนแสง หรือไฟวับวาบ
อย่างใดอย่างหนึ่งหรือแต่ละอย่างรวมกัน จำนวน ๒ ชิ้น
(ค)
ของเหลวที่สามารถใช้ฉีดล้างตาในกรณีมีอุบัติเหตุหรือเหตุฉุกเฉิน
เว้นแต่การขนส่งวัตถุอันตราย ประเภทที่ ๑ วัตถุระเบิด และประเภทที่ ๒ ก๊าซ
จะมีอุปกรณ์ชนิดนี้ไว้ประจำหน่วยขนส่งหรือไม่ก็ได้
(ง)
เครื่องดับเพลิงที่มีขนาด จำนวน และคุณภาพ
เป็นไปตามที่กรมการขนส่งทางบกประกาศกำหนด
(๒)
อุปกรณ์ เครื่องมือเครื่องใช้ที่ต้องจัดให้มีไว้เพิ่มเติมประจำหน่วยขนส่ง ในกรณีขนส่งวัตถุอันตรายบางประเภทดังนี้
(ก)
การขนส่งวัตถุอันตราย ประเภทที่ ๒ ก๊าซ ในประเภทย่อยที่ ๒.๓ ก๊าซพิษ และประเภทที่
๖ ในประเภทย่อยที่ ๖.๑ สารพิษ
ต้องจัดให้มีหน้ากากกันก๊าซพิษหรือสารพิษสำหรับให้ผู้ขับรถและพนักงานประจำรถสวมใส่ในกรณีมีอุบัติเหตุหรือเกิดเหตุฉุกเฉินเกิดขึ้น
โดยไส้กรองหน้ากากต้องสามารถกรองอนุภาคได้ตามมาตรฐานยุโรปว่าด้วยเรื่องไส้กรองกันก๊าซและไอระเหย
(European Standard ๑๔๑ : EN ๑๔๑)
(ข)
การขนส่งวัตถุอันตราย ประเภทที่ ๓ ของเหลวไวไฟ ประเภทที่ ๔ ของแข็งไวไฟ ในประเภทย่อยที่
๔.๑ ของแข็งไวไฟ และประเภทย่อยที่ ๔.๓ สารที่สัมผัสกับน้ำแล้วทำให้เกิดก๊าซไวไฟ ประเภทที่
๘ สารกัดกร่อน และประเภทที่ ๙ วัตถุอันตรายเบ็ดเตล็ด ต้องจัดให้มี
๑)
พลั่ว
สำหรับใช้ตักดินหรือทรายเพื่อป้องกันหรือลดผลกระทบจากการรั่วไหลของวัตถุอันตรายต่อชุมชน
ทรัพย์สิน และสิ่งแวดล้อม
๒)
แผ่นพลาสติกหรือวัสดุที่เหมาะสมกับวัตถุอันตรายที่ขนส่ง มีขนาดความกว้างและความยาวด้านละไม่น้อยกว่า
๑ เมตร สำหรับใช้ปิดคลุมฝาท่อระบายน้ำ
เพื่อป้องกันไม่ให้วัตถุอันตรายรั่วไหลลงสู่ท่อระบายน้ำ
๓)
ถังพลาสติกหรือภาชนะที่ทำด้วยวัสดุที่เหมาะสมกับวัตถุอันตรายที่ขนส่ง สำหรับใช้รองรับวัตถุอันตรายที่รั่วไหลในกรณีมีอุบัติเหตุหรือเหตุฉุกเฉินเกิดขึ้น
(๓)
อุปกรณ์
เครื่องมือเครื่องใช้ที่ต้องจัดให้มีไว้สำหรับผู้ขับรถและพนักงานประจำรถแต่ละคนดังนี้
(ก)
เสื้อที่มีแถบสะท้อนแสงขนาดไม่น้อยกว่า ๕
เซนติเมตร จำนวนอย่างน้อย ๒ แถบ รอบตัวเสื้อ
หรือตามมาตรฐานยุโรปว่าด้วยเรื่องแถบสะท้อนแสงที่ต้องมองเห็นได้ชัดเจน (European Standard ๔๗๑ ; ๒๐๐๓ : EN ๔๗๑ ; ๒๐๐๓)
(ข)
อุปกรณ์ส่องสว่างแบบพกพาได้หรือไฟฉายที่มีกระบอกแบบไม่มีพื้นผิวโลหะที่เสี่ยงต่อการเกิดประกายไฟ
และในกรณีขนส่งวัตถุอันตราย ประเภทที่ ๒ ในประเภทย่อยที่ ๒.๑ ก๊าซไวไฟ หรือประเภท
ที่ ๓ ของเหลวไวไฟ ต้องเป็นแบบป้องกันการระเบิด (ex - proof) ได้
(ค)
ถุงมือที่เหมาะสมกับประเภทและสภาพของวัตถุอันตรายที่ขนส่ง
(ง)
อุปกรณ์ป้องกันดวงตาหรือแว่นนิรภัยที่เหมาะสมกับประเภทและสภาพของวัตถุอันตรายที่ขนส่ง
อุปกรณ์
เครื่องมือเครื่องใช้ตามวรรคหนึ่ง ต้องอยู่ในสภาพที่ดี ไม่หมดอายุการใช้งาน และต้องติดตั้งหรือจัดเก็บไว้ในตำแหน่งที่สามารถนำมาใช้งานได้โดยสะดวกตลอดเวลาที่ทำการขนส่ง

ข้อ
๓  ผู้ขับรถต้องตรวจสอบอุปกรณ์
เครื่องมือเครื่องใช้ตามข้อ ๒ ให้ครบถ้วนถูกต้องก่อนทำการขนส่ง

ข้อ
๔[๑]  ประกาศนี้ให้ใช้บังคับเมื่อพ้นกำหนดหนึ่งร้อยแปดสิบวันนับแต่วันประกาศในราชกิจจานุเบกษาเป็นต้นไป

ประกาศ ณ วันที่ ๘
สิงหาคม พ.ศ. ๒๕๕๙
สนิท  พรหมวงษ์
อธิบดีกรมการขนส่งทางบก

ชวัลพร/ปริยานุช/จัดทำ
๒๐ กันยายน
๒๕๕๙

นุสรา/ตรวจ
๑ ธันวาคม ๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๒๐๙ ง/หน้า ๓๐/๑๙ กันยายน ๒๕๕๙